KIRJALLINEN KYSYMYS E-3848/00 esittäjä(t): Giovanni Pittella (PSE) komissiolle. Ihmiselinten laiton kauppa.



Virallinen lehti nro 187 E , 03/07/2001 s. 0063 - 0064



KIRJALLINEN KYSYMYS E-3848/00 esittäjä(t): Giovanni Pittella (PSE) komissiolle (7. joulukuuta 2000) Aihe: Ihmiselinten laiton kauppa - Eurooppalaisessa lehdistössä on viime päivinä julkaistu useita kirjoituksia, jotka koskevat Moldavian sisäministerin antamaa varoitusta elinten laittomasta kaupasta. Elimet ovat peräisin pääasiassa köyhistä maista kuten Guatemalasta, Brasiliasta, Argentiinasta, Ecuadorista, Paraguaysta, mutta myös Pohjois-Afrikasta ja Itä-Euroopasta, ja ne päätyvät länsimaihin ja Lähi-Itään. - Intiassa elävien ihmisten elinten kauppa on laillista, ja vuosina 19901993 myytiin yli 2 000 munuaista varakkaille potilaille länsimaissa ja Lähi-Idässä. - Julkisuudessa esitettyjen, luotettavien arvioiden mukaan noin 960 potilasta Persianlahden maissa on ostanut munuaisen Intiasta, Egyptistä, Irakista tai Filippiineiltä. Vuonna 1998 Internetistä hankitun sydämen hinta oli 30 000 ja munuaisen hinta 20 000 dollaria. Vuonna 1999 sydämen ja haiman hinta nousi 100 000 dollariin ja munuaisen hinta 30 000 dollariin. - Tämän ja muiden huolestuttavien ilmiöiden takia on lujitettava kansainvälistä yhteistyötä ja Europolin roolia rikollisuuden torjumisessa entistä tiukemmilla valvonta- ja poliisitoimilla valtioiden rajoilla. Voivatko komissio ja puheenjohtaja Romano Prodi ilmoittaa, mitä virallisia tietoja komissiolla on tästä ilmiöstä ja miten se on vastustanut tai aikoo vastustaa tämän huolestuttavan kaupan leviämistä? António Vitorinon komission puolesta antama vastaus (15. maaliskuuta 2001) Komissio on yleisesti ottaen tietoinen arvoisan parlamentinjäsenen mainitsemasta asiasta. Ihmiselinten kauppa on vakava rikos, johon voidaan puuttua tehokkaasti ainoastaan tekemällä tiivistä kansainvälistä yhteistyötä. Elinten poistot sisältyvät myös YK:n pöytäkirjaan, joka koskee ihmiskaupan estämistä ja lopettamista sekä ihmiskaupasta rankaisemista ja joka täydentää kansainvälistä järjestäytynyttä rikollisuutta koskevaa YK:n yleissopimusta. Komissio allekirjoitti pöytäkirjan yhteisön puolesta Palermossa 13. joulukuuta 2000. Ihmiselinten kaupasta ei kuitenkaan toistaiseksi ole keskusteltu neuvostossa oikeus- ja sisäasioiden yhteydessä. Heinäkuusta 1999 alkaen Europol on ollut täysin toimintavalmis. Sen tehtäviin kuuluu ihmiskaupan torjunta ja näin myös ihmiselinten kaupan torjunta. Komission mielestä jäsenvaltioiden ja Europolin on parannettava yhteistyötään tällä alalla, mikä on ensimmäinen askel kohti tehokkaampaa ihmiskaupan vastaista toimintalinjaa. Tässä yhteydessä on myös palautettava mieleen EY:n perustamissopimuksen 152 artikla. Artiklan mukaan yhteisö toteuttaa toimenpiteitä, joilla asetetaan ihmisestä peräisin oleville elimille ja aineille sekä verelle ja verituotteille korkeat laatu- ja turvallisuusvaatimukset. Muun muassa näiden vaatimusten soveltamiseksi laaditussa uudessa terveysstrategiassa(1) määritellään elinsiirtojen tavoitteet (ks. liite 2.1). Yksi ehdotetuista tavoitteista on perustaa ihmisestä peräisin olevia elimiä ja aineita koskevia aiheita käsittelevä verkosto ja toimia sen puitteissa. Lisäksi tarkastellaan tiiviissä yhteistyössä jäsenvaltioiden kanssa, olisiko mahdollista, että tällaisen verkon avulla voitaisiin torjua laitonta elinkauppaa. (1) KOM(2000) 285 lopullinen.